ถ้าเทียบกัญชากับเหล้าและบุหรี่ จริงๆ แล้วผลกระทบแง่ลบของกัญชารุนแรงมากกว่าหรือน้อยกว่าอย่างไร
บุหรี่ไม่ได้เปลี่ยนสติสัมปชัญญะของคน การสูบบุหรี่ไม่ได้ทำให้ไปขับรถชนคนตาย บุหรี่แค่ทำให้อยากสูบอีกเรื่อยๆ ไม่สูบแล้วจะหงุดหงิด แต่เหล้ากับกัญชาเปลี่ยนสติสัมปชัญญะของคน ส่งผลให้เกิดการเมาแล้วขับทั้งคู่ ส่งผลให้หลับ ส่วนความก้าวร้าว กัญชาอาจไม่ได้ชัดเท่าเหล้า

กรณีเมากัญชาแล้วไปขับรถ ที่ต่างประเทศเมื่อปลดล็อกกัญชาแล้วพบว่ามีคนเมาด้วยกัญชาแล้วขับเยอะขึ้นทั้งอเมริกาและแคนาดา คนมักอ้างว่าถ้าปลดล็อกกัญชาแล้วจะทำให้การเมาจากเหล้าลดลง ซึ่งบางที่เป็นเช่นนั้นจริงก็เพราะคนหันไปใช้กัญชาแทน แต่มันไม่สมเหตุสมผลที่ต้องการจะลดยาพิษตัวหนึ่งโดยไปเพิ่มยาพิษอีกตัวหนึ่ง ส่วนระยะยาวก็คือพวกโรคเรื้อรังทั้งหลาย เช่น มะเร็งปอด อาการเสพติด ทำให้ความสามารถในการทำงานลดลง ดูแลครอบครัวน้อยลง เกิดปัญหาเศรษฐกิจของครอบครัว

มีหลักฐานข้อมูลทางวิชาการว่าผลกระทบของกัญชาน้อยกว่าบุหรี่กับเหล้า เพราะว่ากัญชายังเป็นยาเสพติด ทำให้เห็นผลกระทบน้อย เพราะคนยังใช้กัญชาน้อย ดังนั้นยังไม่สามารถเอามาเทียบกันได้ ไม่รู้ว่าในอนาคต ผลกระทบจากการใช้กัญชาจะเยอะกว่าจากเหล้าบุหรี่หรือเปล่า

เมื่อถามถึงมาตรการควบคุมที่สมเหตุสมผล ในระดับโลกต้องใช้มุมมองทางด้านสาธารณสุข (public health) คือสุขภาพของมวลชน ไม่ใช่สุขภาพของผู้ป่วยคนใดคนหนึ่ง การใช้กัญชาทางการแพทย์อย่างพอดีก็จะมีประโยชน์ทางสุขภาพรายบุคคลและลดภาระค่าใช้จ่ายของรัฐสำหรับยาในโรคที่ใช้กัญชาทดแทนยาแผนปัจจุบันได้ แต่ข้อเสียคือเมาแล้วไปขับรถชนคนอื่น เกิดโรคหัวใจตาย ไม่ทำงาน เกิดวิกลจริต หรือคนเข้าโรงพยาบาลรักษาตัวกันมากขึ้นเพราะใช้กัญชา ฉะนั้นจึงต้องมีมาตรการในมุมมองสาธารณสุข ซึ่งมีมาตรการที่ถูกใช้และมีการพิสูจน์ว่าได้ผลดีในการควบคุมบุหรี่และเหล้าอยู่แล้ว นั่นคือการคุมฝั่ง supply เช่น มีมาตรการภาษี พอของแพงคนก็ใช้น้อยลง ต้องคุมโฆษณา คุมการจำหน่าย คุมไม่ให้เด็กเห็น ไม่ให้เด็กเข้าไปใช้ การตลาดทั้งหมดต้องมีการควบคุม ซึ่งล้วนเป็นมาตรการที่สมเหตุสมผลและพิสูจน์แล้วว่าได้ผลกับบุหรี่เหล้า และระดับโลกยอมรับ
กฎหมายยาเสพติดให้โทษ